Publication: Magyar Közlöny
Issue: MK-1998-66 (Year: 1998, Number: 66)
Era: 1990-2004
Section: a 20/1998. (VII. 22.) PM rendelethez
Paragraph Index: 23

3. A munkaterület rövid, jellemző leírása Szakmai feladatához tartozik a banki hálózat egyes egységeinél az ügyintézők munkájának szervezése és irányítása, az ügyfelekkel való kommunikáció, a banküzemben adódó feladatok önálló végrehajtása. Munkája során jogszabályokat alkalmaz, banki információt, adatot gyűjt, nyilvántart és szolgáltat, szabályozási előkészítői és elemzési feladatokat végez, ellenőrzésekben közreműködik, intézkedéseket kezdeményez saját hatáskörén túlmenő ügyekben. Informatikai, irodatechnikai és AV eszközöket alkalmaz az adott feladatnak megfelelően, a rendelkezésre álló eszközpark rendeltetésszerű használatával. Munkáját elvi irányítás mellett, nagyrészt önállóan végzi. Munkaterületén egyes részfeladatok ellátását munkatársai között megszervezi, munkájukat irányítja, ellenőrzi. Főbb szakmai feladatai: — az ügyfelekkel való kommunikáció, az ügyfelek folyamatos tájékoztatása, — a mindennapi ügyfélforgalomból adódó feladatok szervezése és elvégzése, — pénztári és letétkezelési feladatok elvégzése, — a mindennapi ügyfélforgalomhoz kapcsolódó back office feladatok szervezése és elvégzése, — a banki elemző munkába való bekapcsolódás, — a vonatkozó rendeletek, törvények és belső szabályzatok hatékony alkalmazása elsősorban a bank hálózati egységei által végzett pénzforgalmi, betéti, hitelezési, értékpapír-forgalmazási és deviza-üzletági tevékenységi területen. III. A szakképesítés szakmai követelményei

Source: https://magyarkozlony.hu/hivatalos-lapok/7081367d5d0ce3a3f8eecd7bad53a8e5844d56bc/dokumentumok/f00b468bfc7f770ba4d298abf377e31af9c8785b/letoltes